FC Midtjyllands køb af Simon Kroon, Marc Dal Hende og Janus Drachmann koster ifølge bold.dks oplysninger midtjyderne 7,5 millioner kroner.

Ekstra Bladet skrev lørdag, at FC Midtjylland var på vej med en opsigtsvækkende handel, der udover Marc Dal Hende og Janus Drachmann også vil betyde at Simon Kroon rykker fra SønderjyskE til FCM.

Både Marc Dal Hende og Janus Drachmann skrev tidligere i januar under på aftaler med FCM gældende fra sommer, men de rykker altså begge nordpå nu.

For at få dem et halvt år før tid, samt at få Simon Kroon med i købet, har FCM måttet op med en ganske pæn sum. Kilder tæt på forløbet fortæller til bold.dk, at den samlede pris for handlen beløber sig til 7,5 millioner kroner.

De tre nye FCM-spillere ventes præsenteret allerede senere søndag.

jesper@bold.dk